
    Pôvodná publikácia


    


    


    Augustín Paulovič. Slovenská kuchárka. Adolf Horovitz. Trnava 1920. 218 s.


    Bibliografické poznámky


    Slovenská kuchárka


    Kuchárska kniha pre praktické kuchárky a pre počiatočnice, ktorú dľa najnovších spoľahlivých prameňov a dľa zkúsenosti sostavili Augustín Paulovič a jeho manželka Mária, rodená Jedlička.


    V Trnave.


    Nákladom Adolfa Horovitza.

  


  
    Predmluva


    


    


    Motto:


    Chutné a zdravé pokrmy neplnia iba bruchá,


    ale posilňujú telo človeka a obživujú jeho ducha.


    


    Súc z viac strán vyzvaný a od nakladateľstva požiadaný ku sostaveniu tohoto pre slovenský národ tak prepotrebného diela, ač práve ťažko, ale konečne predsa odhodlal som sa chytiť do tejto ťažkej práce, ktorú som s pomocou božou a s pomocou mojej milovanej manželky šťastlivo prekonal.


    Veľmi mi bolo na pomoci prevýborné dielo panej Kateriny Práto. I daktoré paničky išly mi na ruku, medzi nimi p. Leopoldína Fisch a p. Mária Fabian.


    Chvála Bohu, dielo podarilo sa mi nad očakávanie; je to nie len príručná kniha pre praktické už kuchárky, ale je to tak rečeno učebná kniha pre počiatočnice. Keď je deva, lebo mladá panička len trochu šikovná a vtipná a že už koľko-toľko mala príležitosť v kuchyni dačo vidieť a zkúsiť a pilno bude túto knihu čítať, môže z nej byť znamenitá kuchárka.


    Že je táto kniha pre slovenský národ v terajších časoch prepotrebná, dá mi za pravdu i ten najpredpojatejší človek, veď kuchárskej knihy Slováci vôbec nemajú. Pred päťdesiati rokami, keď sme mali trochu voľnejšie povetrie a bolo nám dovolené trochu po slovensky dýchať, vyšla v Budapešti pod menom: „Babylon, kuchárska kniha“ v nebohej tlačiarni „Minerva“, ale to bola iba príručná kniha pre praktické kuchárky s pár predpisami. Teraz keď sa národ prebudil, chce nie len voľno dýchať, ale i poriadno jesť, len že bohužiaľ máme málo dobrých kuchariek, ktoré by vedely dobré a záživné pokrmy pripravovať, jedno že dievčatá do štrnásteho roku musia chodiť do školy, lepšie a nadanejšie dievčatá študujú ďalej, tie druhé idú do továrni alebo do služby a naraz, ani sa deva nenazdá, má sa vydať a nevie ani polievku zasmažiť, ba ani len varečku do ruky chytiť, z čoho potom povstávajú pre chuderu všeliaké nepríjemnosti.


    Preto, dievčatá a mladé paničky kupujte si túto pre vás prepotrebnú knihu; žiaducne by bolo, aby ani v jednom dome nechybela.


    Do Vašej lásky odporúča sa Váš už dobre známy


    Vo Viedni, 1. júla 1990.


    Augustín Paulovič.

  


  
    Polievky


    


    


    Obyčajne pri obede prijde polievka prvá na stôl, teda musí sa s ňou pozorne zachádzať, aby bola chutná; nesmie sa presoliť, radšej nech je menej slaná, lebo prisoliť si ju vždy možno. Nesmie dačo prihoreného do nej prijsť. Vôbec dobrá polievka dodáva chuť k ďalšiemu jedlu.


    


    Polievka vodová


    Domáci chlieb pokrája sa na tenké smidky a postaví s potrebnou vodou na sporák. Musí sa hneď pozorne osoliť hrnec alebo randlík, do ktorého sa to dalo, dobre prikryje sa a nechá za krátky čas variť. Potom sa dá kúsok masla alebo masti osve na malý randlík, do nejž pokrája sa trocha cibule. Musí sa pozorne usmažiť a pozor dať, aby neprihorela. To sa vleje do vriacej polievky a nechá trochu povrieť.


    


    Polievka zasmažená


    Múka sa vo vrelej masti usmaží, to jest urobí sa zásmažka na žlto upražená. Potom pri dobrom miešaní prilieva sa studená voda, ale na raz sa nesmie vliať, aby sa žgolky neutvorily a osoliť sa nesmie zapomenúť, aby sa soľ s ňou varila. Do zasmaženej polievky možno rezance (slíže), škubanky zavariť, alebo keď toho niet, môže sa do nej nakrájať pár tenkých smidiek chleba zakiaľ vre.


    


    Polievka hovädzia


    Keď je mäso čisto vyumývané, postaví sa s potrebnou studenou vodou na sporák a nechá sa pomaly vrieť. Pri začiatku vrenia tvoria sa na vrchu šuminy, ktoré sa sobieraju, kým sa polievka neočistí; potom ju treba osoliť a do nej zeleniny hodiť, a síce z každého kúsok; mrkvy, petrželu, celera, kúsok cibuľky a pár zrniek celého korenia, aby polievka dostala dobrú chuť.


    


    Polievka s vyváranými rezanci


    Rezance (slíže) vyvaria sa v slanej vode a dajú sa do tej misy, na ktorej sa má polievka nastoliť. Keď polievka dobre vrie, cez sítko, alebo cez polievkové cedítko naleje sa horúca polievka na slíže a hneď sa nastolí.


    


    Polievka so zavárenými rezancami


    Sprav tvrdé cesto, dobre ho vyrob, na tenúčko rozgúľaj, taktiež veľmi tenkých rezancov nakrájaj. Z hovädzej polievky osve do hrnca odlej a daj ju vrieť, keď už hodne vrie, zavar do nej rezance a keď rezance na vrch vystupia, vlej ich do prichystanej už polievky.


    


    Guľášová polievka


    Ku príkladu pre šesť osôb, vezme sa pol kila teľacieho mäsa, ktoré sa čisto umyje, na kocky pokrája a vloží do kastrola; k tomu dá sa 10 dekov masti, cibuľka sa pokrája, pozorne posolí a na konec noža papriky ružovej. Potom prikryté položí na oheň a dotiaľ sa nechá dusiť, až je ten sósik (šťava) žlkastý. Nesmie byť pritmavý, lebo bude horký. Potom sa poseká trochu zeleného petrželu; pár razy sa to pomieša a podleje s poldruha litrom vody a nechá variť, až je mäso mäkké. Do toho spravia sa halušky a síce: vezme sa šesť dekov mladého masla (putru), tri celé vajcia, dobre sa to roztrepe a pridá k tomu múky, koľko prijme, ale cesto nesmie byť husté. Na konec noža primiešajme soli a keď je cesto dobre vytrepané, hádžu sa do vriacej polievky s kávovou lyžičkou malé halušky. Polievka dá sa hodne vrelá na stôl.


    


    Polievka z karfiolu


    Vezmi tri ruže pekného bieleho karfiolu, očisti ho, rozober na jednaké kusy a uvar v silnej hovädzej polievke. Potom daj do kastrola kus masla alebo masti, nechaj ju rozpustiť a pridaj k tomu dve lyžičky múky, nechaj to trochu speniť a polej polievkou, v ktorej bol karfiol uvarený. Pridaj trochu tlčeného muškátového kvetu, dve lyžičky smotany a dva žĺtky, potom to dobre rozmiešaj a vlej všetko do polievkovej misy na usmaženú žemľu, a usmaženú na drobno pokrájanú husaciu pečienku a naposledy vlož do toho uvarený karfiol.


    


    Polievka s jaternými knédličkami. (Leberknödel Suppe.)


    Rozsekaj očistené teľacie jatra (čierna pečienka) vezmi 12 aj pol dekov masti, trochu drobnej citronovej kôrky, žemľu v mlieku namočenú a vymačkanú, pridaj 3-4 žĺtky a dobre všetko rozmiešaj aby bolo z toho dosť husté cesto. Narob malé knédličky a zavar do hovädzej polievky.


    


    Polievka s knédličkami zo šunky


    Rozotri 14 dekov čerstvého masla alebo masti až sa spení, pridaj k tomu tri celé vajcia a tri žĺtky, jeden po druhom. Trochu to osoľ, okoreň a pridaj 14 dekov na drobno posekanej šunky a za hrsť žemľových odrobiniek (Semmelbröseln), všetko dobre rozmiešaj, a zkúš či je to dosť husté ku robeniu knédličiek. Keď nie, pridaj k miešanine ešte trochu odrobiniek; narob malých knédličiek, ktoré môžeš zavariť do slanej vody alebo do slabej polievky a nechaj ich za desať minút variť. Potom vylej do polievkovej misy silnú, už pred tým prichystanú hovädziu polievku, vyber so šumovačkou varené knédličky do polievky a tak ju daj na stôl.


    


    Polievka s lievankami


    Vraz do hrnčeka dve vajcia a pridaj len toľko múky aby bolo z toho riedučké cesto na lievanky; keď sa polievka varí, vtedy kvapkaj to riedke cesto do polievky a nechaj iba dakoľko minút povariť.


    


    Polievka z husacích drobkov


    Čisto vyumývaj husacie drobky, rozkrájaj na úhľadné kúsky, daj ich do hrnca, nalej na ne 2 aj pol litra čerstvej vody, osoľ a nechaj variť. So šumovačkou sbieraj penu a keď sa prestane peniť, pridaj k tomu zeleninu, a síce pol celera, kúsok mrkvy, trochu zeleného petrželu a hŕstku hrachu. Keď sú drobky mäkké, vyber ich a žalúdok rozkrájaj na podlhovasté kúsky. Taktiež rozkrájaj husaciu pečienku (jatra), ktorá sa predtým usmaží. Potom polievka precedí sa a trochu okorení, môžu sa do nej zavariť rezance. Vlej ju do polievkovej misy na drobky a usmaženú pečienku.


    


    Polievka s držkami


    Keď sú držky dobre ale vo troch vodách vyprané, nechaj ich asi pol hodiny variť, potom ich vyber na dosku alebo drevený tanier, blanu z nich stiahni a držky ešte raz vyper, daj ich do iného hrnca, nalej na ne zas čistej vody, osoľ a nechaj na mäkko uvariť. Potom pokrájaj ich jako rezance (slíže) a sú-li dosť mäkké, bielou zásmažkou zapraž a okoreň tlčeným zázvorom. Zavariť do nej možno pšeno alebo krupicu a keď je všetko hotové, hodz do nej na drobno posekaného zeleného petržela.


    


    Polievka so šampiony


    Vezmi dakoľko šampionov, očisti a umyj ich, pokrájaj ich na tenké lístky, pridaj k nim dačo zeleného na drobno posekaného petržela a dus to (dünsten) na masle. Potom popráš s trochu múkou a nechaj ešte trochu dusiť; nalej toľko silnej polievky, aby to bolo jako veľmi riedka omáčka. Pridaj k tomu trochu muškátového kvetu a dakoľko lyžíc dobrej smotany, nechaj povariť a vlej do polievkovej misy rozkrájaný múčny svitok (schöberl) alebo na drobno rozkrájanú usmaženú žemličku.


    


    Polievka so ságom


    Nakrájaj na slížičky mrkvy a k tomu posekaj na drobno cibuľku, päť dekov masla a trochu čierneho korenia k tomu pridaj a nechaj dusiť. Potom posoľ, keď je už natoľko uparené, že je to žlté, potom s hovädzou polievkou a keď nenie polievky tak s vodou natoľko podlej, aby bolo pre päť osôb dosť a nechaj tak dlho variť až je mrkva mäkká. Za týmto vezmi päť dekov ságu a trochu zeleného petržela a nechaj 1/4 hodinu variť. Naposledy rozšprudlovať treba dve vajcia, trochu polievky vyňať a s ňou tie vajcia rozriediť a keď sa má polievka nastoliť, vajcia do nej vyliať.


    


    Polievka z mlieka


    Daj do hrnka mlieka, uvar ho, pridaj cukru a trochu soli. Rozmiešaj dakoľko žĺtkov s mliekom a cukrom, nalej do misy, prilej k tomu to uvarené mlieko a pomiešaj. Môžeš do tej mliečnej polievky zavariť tenučké slížiky, alebo pokrájaj žemľu na kocky. Na čerstvom mladom masle ju usmaž a daj na tanier osve aby si kto chce z toho vzal.


    


    Polievka z piva


    Pokrájaj do hrnka žemľu, jestli tej neni, dobrý je i biely chlieb a nalej na to primerano piva a trochu vody. Pridaj kmínu (rasce) kúsok masla a päť aj pol deka cukru, osoľ a var to 20 minút. Rožšprúdluj 4 žĺtky v mlieku a primiešaj do variacej pivnej polievky.


    


    Polievka z vína


    Nechaj variť polovicu vína a polovicu vody, daj do toho kúsok cukru a kúsok celej škorice, kúsok citronovej kôrky, nechaj všetko dohromady variť, sošumaj a preceď. Vraz 4 žĺtky do hrnka, rožšprúdluj ich s dvoma lyžicami smotany alebo mlieka, pridaj malú lyžičku múky, trochu studeného vína a málinko soli. Dobre to roztrep, nalej na variace víno a pri ustavičnom miešaní nechaj ešte pri ohni. Ale variť sa to už nesmie. Vínová polievka nastoliť sa môže v kávových šálkach.


    


    Hrachová polievka


    Pre šesť osôb hrachovej polievky vezmi štvrť kila hrachu, ktorý čisto ober a dňom pred tým namoč. Na druhý deň pred varením hrach umyj a vodu v ktorej bol namočený slej. Daj ho do čerstvej vody, pridaj k tomu čierne tlčené korenie, kúsok cibule a kúsok posekaného celeru. Poriadne osoľ a daj variť dotiaľ kým je hrach mäkký. Potom sa cez sítko pretlačí, pridá 6 dekov masla, lyžička múky a dá sa na žlto upražiť. Podleje sa vodou a do polievky zamieša. Do toho môžú sa pokrájať frankfurterky alebo uvarené údené klobásky. Pridať sa môže na slížiky rozkrájaná a na masle usmažená žemľa.


    


    Šošovičná polievka


    Keď sa luskoviny variť idú, je vždy lepšie postaviť ich do studenej vody a nikdy nie do teplej. Teda aj ku vareniu šošovičnej polievky vezme sa studená voda, do ktorej dá sa pre päť osôb 1/4 litra čisto vybranej a umytej šošovice. Musí sa na to dbať, aby chytro začala vrieť a aby vo vode nestvrdla. Keď je šošovica mäkká, pretlačí sa cez sítko. Na osobitnom randlíku spraví sa zápražka a síce vezme sa trochu masti, malá cibuľka a dve lyžičky múky. Keď je zápražka žltá vleje sa s potrebnou soľou do polievky a nechá sa ďalej variť. Medzitým usmažia sa na masti asi dve hrsti odrobiniek, na ktoré sa vrelá polievka naleje, ale viacej nevarí. Do polievky môžeme dať údené mäso alebo klobásky.


    


    Polievkový rôsoľ


    Vezmú sa 3 kilá hovädzieho, 3 kilá teľacieho mäsa, 1/2 kila hovädzej čiernej pečienky, 4 teľacie nožičky, 1 a pol kila bravčovej pečienky, 2 staré sliepky, 4 deká údeného mäsa, 3 hrebičkami špikované cibule, dve oškrábané mrkvy, dva korienky petrželu, jeden veľký celer a to všetko dá sa do veľkého randlíka alebo do dobre vycínovaného kotlíka, podleje sa asi troma litrami vody a nechá sponenáhla dusiť, pri čom sa pena a mastnota sbiera a pomaly voda prilieva. Keď je to už na mäkko uvarené, vleje sa skrze riedke sítko do iného čistého riadu a nechá sa zas variť. Musí sa ale ustavične miešať, aby neprihorelo. Keď je to už tak husto uvarené jako syrup, preceďme ho do plytkej misy, v ktorej po ostydnutí na malé tabuľky pokrájajme. Taká jedna tabuľka keď sa dá do 1 a pol litra slabej hovädzej polievky, stane sa táto veľmi chutnou. Aj k mnohým omáčkam sa to dá dobre potrebovať. Nemalo by to v žiadnom väčšom hospodárstve chýbať.

  


  
    Príchutky. Omáčky


    


    


    Sardelky s kaperlami


    Rozpol sardelky, vyber z nich kôstky, otoč sardelky okolo varečky a tak vlož na misku. Posyp posekanými tvrdými žĺtky, kaperlami, pokrop olejom a octom a daj okolo teplý aspik.


    


    Zavinuté teľacie rízky (šnicle)


    Z teľacieho pliecka narež tenké rízky a poklopaj každú chrbtom noža po oboch stranách. Rozotri 10 dekov masla s desatimi dekgr. očistených sardeli. Pridaj k tomu trochu na drobunko rozkrájanej cibuľky, potom pomaž každý rízek s tým sardelovým maslom, zaviň a obviaž každý čistou niťou, aby sa nerozpŕchly. Daj na randlíček kus čerstvého masla a jednu na drobno pokrájanú cibuľku. Polož na to tie zavinuté rízky, prikryj ich so škrydľou a nechaj dusiť; keď sa šťava (saft) z pod rízkov už tratiť počína, musíš to pomaly podlievať s hovädzou polievkou, aby rízky neprihorely, šťava však aby peknú červenú barvu dostala. Keď chceš rízky dať na stôl, podlej pod ne kvapôčku vína a prisyp kávovú lyžičku odrobín (bröseln); potom srovnaj závitky do misky, okolo sprav venček s uvarených makaronov a polej to všade so sósom (šťavou) s rízkov. I uvarená rýža sa môže okolo obložiť keď niet makaronov.


    


    Teľacie stehno s majonesovou omáčkou


    Stiahni z teľacieho stehna všetky blanky, narež ho a vylúp z neho veľkú kosť, zaviň stehno do čistej handry a drevenou kuchyňskou kyjankou tak dlho ho klop až zmäkne. Potom handru s neho odstráň, stehno osoľ, sviaž ho jako jaternicu pevne na oboch koncoch, pekne sviň dohromady a celú jaternicu otoč so špagátom a nechaj pol druhej hodiny v kastrole variť a konečne nalej na to polovicu vody a polovicu octu. Utlč dobre v mažiari 28 dekov očistených sardelí so šťavou z jedného citrona, potom preceď na misu, utri, zamiešaj do toho zvoľna 28 dekov oleja a šťavu zo troch citronov. Potom rozkrájaj jaternicu na lístky, každý lístok omoč v tej omáčke a vlož do hrnca, kde najmenej 8 hodín ležať musí. Hodí sa to jako predjedlo (asiet).


    


    Omáčka zo zakvasených uharkov


    Rozkrájaj naložené uharky na tenké koláčky, daj ich do hrnčeka, nalej na ne trochu hovädzej polievky a dačo málo vinného octu. Pridaj k tomu kúsok posekaného zeleného kôpru a nechaj variť. Potom zasmaž s hneďou zásmažkou, dobre to roztrep a nechaj dobre povariť.


    


    Kaviar


    Kaviar daj na misku a na druhú smidky sušenej žemle, pokrájaný citrón a tak to daj na stôl.


    


    Omáčka z čerstvých uharkov


    Olúpané uharky pokrájajú sa na tenké okržielka, poriadno sa musia osoliť, prikryť a položiť stranou. Asi po štvrť hodine treba ich dobre vytlačiť. Vložia sa do žltej zásmažky, okorenia a nechajú sa chvíľku pariť (dünsten), potom podlejú sa s polievkou, naleje sa do toho trochu octu a zopár lyžičiek kyslej smotany.


    


    Paradajková (rajčinová) omáčka


    Vezmi randlík, v ktorom chceš omáčku robiť, naplň ho s čerstvými rajčinami, pokrájaj ich a nechaj na mäkko uvariť, potom ich daj do žlkastej zásmažky, polej polievkou a dobre sa musia osladiť. Nechajú sa dobre uvariť a potom sa precedia. Omáčka musí byť červená a kyselkavo sladká.


    


    Omáčka zo šošky, šťaveľu (Sauerampfer)


    Ku tejto omáčke najlepšia je šoška zahradnícka, poľná je prikyselá. Očistené a umyté šoškové lístky vložia sa do rozpustenej masti, musia sa na mäkko upariť a podliať polievkou, aby barvu neztratily. Nechajú sa vypariť, na čo potom poprášia sa s pár lyžičkami múky, s ktorou sa jemno rozmiešajú prv, než do nej potrebnú polievku nalejeme. Potom pomieša sa do toho pár lyžičiek kyslej smotany, nechá sa to trochu povariť a precedí sa.


    


    Cibuľková omáčka


    V masle alebo v masti rozpustí sa trochu cukru a keď dostane žltú barvu, dá sa do toho hodne nakrájanej, ale nie posekanej cibule. Keď je už hodne žltá, vezme sa von. Do tej masti, čo v randlíku zostane, vsype sa pár lyžičiek múky, nechá sa to do žlta usmažiť a podleje s trochou polievky, otcom, alebo vínom alebo s citronovou šťavou a s trochou soli to posoľ. Potom sa cibuľa zas do toho vloží a nechá sa to dobre povariť a pred nastolením sa precedí.


    


    Cesnaková omáčka


    Do žlkastej zásmažky zo dvoch lyžíc masti dá sa pár strúčkov cesnaku pokrájaného a dobre utlčeného tak, aby strúčky neboly celé, podleje sa hneď polievkou, posolí a nechá sa dobre vrieť a pred nastolením precedí sa.


    


    Pažítková (Snitling) omáčka


    Zo šesť dekov mladého masla sprav zlatožltú zásmažku, daj do nej hodnú hrsť čisto umytej a na drobno posekanej pažítky, keď je trochu preparená, podleje sa polievkou, dá sa do toho ešte trochu smotany, soli a nechá sa povariť.


    


    Poľská omáčka


    Sprav riedku zásmažku, usekaj trochu zeleného cesnaku, trochu zelenej cibule a tiež trochu suchej cibule a cesnaku, trochu pažítky a zeleného petrželu. Daj to do zásmažky, nalej na to polievky, osoľ a nechaj povariť.


    


    Omáčka zo šampionov


    Usekaj na drobno dakoľko pekných šampionov a nechaj ich na kúsku masla alebo masti a trochu na drobno posekaného zeleného petrželu dusiť. Potom to daj do hrnčeka, nalej na to hovädzej polievky a trochu vína, zapraž bielou zásmažkou, okoreň trochu čiernym korením, osoľ a nechaj hodne povariť.


    


    Omáčka z čerstvých dubákov


    Dubáky sa očistia, pokrájajú, umyjú, pokrája sa cibuľka a všetko dohromady dá sa pariť; keď už s parením voda z nich sa ztratila, pridá sa lyžička bielej peknej múky a nechá sa to na žlto upražiť. Podleje sa buď polievkou alebo vodou, osolí a nechá sa to uvariť až sú huby mäkké. Potom sa vezme 1/4 litra kyslej smotánky, do nejž roztrepe sa trochu múky. Podlejú sa tým huby a pri ustavičnom miešaní nechá sa to povrieť.


    


    Omáčka zo suchých hríbov


    Vyper pekne suché hríbky v čerstvej vode, daj ich do hrnka, nalej na ne hovädzej polievky a nechaj ich na mäkko uvariť. Potom z nich polievku sceď a posekaj na drobno. Nalej potom zas na ne tú polievku, v ktorej sa varily a zapraž masnou zásmažkou. Trochu okoreň, osoľ a nechaj chvíľku variť. Chceš-li mať omáčku kyselú, pridaj k nej trochu octu.


    


    Omáčka kôprová


    Pekný zelený kôpor očistí sa, to jest, oberú sa so stonkov zelené lístky a na drobno pokrájajú sa do bľadej zásmažky, ktorá bola už pred tým pripravená, s polievkou zaliata a trochu osolená. Tiež pridá sa k tomu kyslej smotánky a nechá sa to povariť.


    


    Omáčka rýbizľová


    Nechaj pár lyžičiek žemľových odrobiniek v horúcom masle nabehnúť, potom prilej k nim trochu červeného vína, trochu vody, 4 lyžičky zaváraných alebo aj čerstvých rýbizieľ, trochu celej škorice, hrebíčkov a trochu smotánky, ktorá sa ale najprv s lyžičkou roztrepať musí prv, lež sa ta vleje a nechá sa potom trochu povariť.


    


    Egrešová omáčka


    Celkom tak zaobchodí sa s ňou jako s rýbizľovou omáčkou, len že musí sa pridať k nej kyslá smotánka, avšak škorica a hrebíčky vystanú.


    


    Chrenová omáčka so žemľou


    Z jednej žemle ostrúha sa kôrka preč; ztriedka sa na tenké smidky pokrája, naleje sa na ňu studená polievka, trochu octu a ale tri vlákna šafranu a pred nastolením sa dobre rozšprudluje a pomieša do toho jedna lyžica ostrúhaného chrenu.


    


    Kyselý chren


    Z jedného očisteného koreňa chrenu postrúha sa toľko, koľko sa potrebuje, pomieša sa octom, soľou a cukrom dľa chuti, aby bol šťavnatý, ale nie riedky. Aby chren nebol prituhý, môže sa s vrelou polievkou zaliať.

  


  
    Zelenina


    


    


    Jednoducho zasmažená zelenina


    Každá zelenina čistí sa po svojom spôsobe, potom pokrája a čisto umyje sa. Keď sme čisté listy vybrali, pokrájali a umyli, uvaríme ich v slanej vode. Aby zostaly zelené, dobre ich posolíme, dáme do hrnca a prikryjeme. Potom sa obyčajne prevrhnú na cedák a studenou vodou opláchnu. Zelenina nesmie byť riedka jako polievka, ale ani nie prihustá. Keď do zásmažky dáme cesnak, musíme ta hneď i zeleninu vliať, aby cesnak nezhorknul.


    


    Zasmažený špinát


    Z korienkov ošklbaný a čisto umytý špinát treba v dobre osolenej vode uvariť, aby zostal zelený. Potom sa precedí, so studenou vodou opláchne a dobre na drobno poseká. Spravíme zásmažku, hodíme do nej jedon lebo dva strúčky cesnaku, ktorý sme pred tým na drobno pokrájali, do toho posekaný už špinát, oblejeme ho s polievkou, okoreníme a necháme 1/4 hodinku variť, lebo keď stojí dlho na ohni, ztratí barvu. Jako prídavok veľmi obľúbená je vysmážaná kozľacina, vysmážané teľacie nôžky, karbonátky, vajcia na mäkko, tak zvané volské oči, po prípade i vajcia na tvrdo varené a na štvrťky pokrájané.


    


    Zasmažený kel (vlaština)


    Očisti a umyj 6 hlávok kelu pre 6 alebo 8 osôb a rozkrájaj ich najprv na polovičky, potom cez priek na veľké slíže, vlož ich do misy, polej vrelou vodou, prikryj ich s druhou misou a nechaj ich tak chvíľku stáť. Zatiaľ daj na kastrol kus masla alebo masti a 4 dekgr. cukru a nechaj do žlta usmažiť, potom vlož do toho kel dobre vytlačený a nechaj zvoľna do mäkka dusiť; musíš to ale častejšie miešať, aby kel neprihorel a daj pozor, aby sa nerozpadal. Potom sprav zásmažku, nechaj v nej upražiť kúsok cukru, aby dostala peknú barvu, nalej na ňu polievku, v ktorej sa varilo mladé bravčové mäso, alebo tučná baraná hrudka, nechaj to povariť a nalej potom na kel. Omáčka táto nesmie byť hustá a ani nesmie jej byť toľko, aby kel po nej plával. Potom daj do toho bravčové, alebo barané mäso, trochu to okoreň a v soli rozotri strúček cesneku a nechaj to ešte trochu povariť.


    


    Kaleráb


    Poodrezuj s neho listy, šupy ostrúhaj na smidky alebo na slížiky pokrájaj a daj ich na mäkko v slanej vode uvariť. Sprav žltú zásmažku, daj do nej cibuľu a petržel. Uvarený kaleráb vleje sa do zásmažky a zaleje sa s trochou polievky. Nechá sa trochu variť a potom sa môže nastoliť.


    


    Nová hlávková kapusta


    Tvrdá hlávka kapusty pokrája sa, ale bez hlúba na tenké slížiky, potom sa dá do hrnca, naleje sa na ňu potrebná voda a ocot, osolí sa, pridá do nej trochu kmíňu (rasce) a dá sa na mäkko uvariť. Spraví sa žltá zásmažka, ktorá sa s polievkou zaleje, pomieša a do uvarenej kapusty dá. Vezmi potom trochu kyslej smotany, pomiešaj do nej trochu múky, trochu posekaného kôpru, vlej do vrelej kapusty, rozmiešaj ju a nastoľ.


    


    Zakvasená kyslá kapusta


    Keď sa kyslá kapusta vezme zo suda a je primoc kyslá, musí sa pred varením od kysliny tej trochu oprať a až potom sa dá vo vode variť. Pokiaľ sa kapusta varí, spraví sa žltá zásmažka, do ktorej sa musí dať viacej masti a menej múky jako do iných zelenín. Kapusta je dobrá, keď sa v nej čerstvá bravčová slabinka varí. Keď je kapusta uvarená, vleje sa do nej zásmažka a nechá sa trochu povrieť.


    


    Nadievaná kapusta


    Pre šesť osôb vezme sa pol kila bravčového mäsa, ktoré sa nadrobno poseká alebo zomele, osolí, okorení s trochou korenia, trochou papriky. Cibuľka sa pokrája a nechá sa na masti ožlknúť. Dá sa tiež do toho asi šesť dekov rýže; jestli by nadievka prihustá bola, prileje sa trochu vody a potom sa všetko dobre rozmieša. Teraz sa vezmú čisto poumývané kapustné lístky, do ktorých sa nadievka zavine, lístky sa s čistou cvernou pouvazujú, pokrája sa ešte cibuľka, na kus masti, nechá sa zožlknúť a vložia sa tie batôžky do nej, podleje sa vodou a nechá sa dusiť. Potom sa rozkrája ešte hlávka kapusty na tenké slížiky s ktorými doplní sa kastrol, prikryje sa a nechá sa nie na prudkom ohni variť. Často sa podlieva vodou a mieša aby to neprihorelo. Keď je kapusta mäkká, spraví sa riedka, žltá zápražka, ktorá sa do toho vleje a nechá sa chvíľu variť. Vezmú sa dve jediace lyžičky octu, dve kocky cukru a pomieša sa to do kapusty. Potom sa vezme 1/4 litra kyslej smotany, všprudluje sa do nej za kávovú lyžičku múky, vleje sa to dnu a nechá dva razy povrieť. Kto rád má, môže dať do toho i trochu kôpru. Na tento spôsob možno i sudovú kyslú kapustu plniť.


    


    Nadievaná zelená paprika


    Najprv sa spraví tá istá nadievka jako do nadievanej kapusty, len že trochu redšia. Potom vezme sa zelená paprika, pri stupkách sa sreže, z vnútra zrnká sa vyberú a čisto vyumýva. Potom tá prázdna paprika položí sa do misky, zaleje vrelou vodou, prikryje a nechá sa prikrytá stáť pol hodiny. Za týmto sa papriky v tej teplej vode z vnútra čisto vyumývajú, potom sa ešte raz s čistou vodou povypľachujú, nechajú sa odtiecť a potom sa s nádievkou naplnia. Teraz vezme sa hodný kus masti, do nej naložia sa papriky, podlejú sa vodou a nechá sa to dusiť asi dobrú pol hodinu, ale nie na otvorenom ohni, aby sa nepripálila. Musí sa často podlievať a hneď sa musí posoliť. Potom poumýva sa čisto jedno kilo rajčín a dá sa variť. Keď sú uvarené, prepasirujú sa, a pridá sa asi 4 dekov cukru trochu soli a nechajú sa povrieť s tou zápražkou. Musí sa však často miešať, aby glocky nezostaly. Potom sa to všetko sleje spolu a nechá sa pomaly na sporáku variť. Kto chce, nemusí rajčiny pasírovať, môže ich čisto umyť, rozlúpať, na papriky porozkladať, posoliť, dobre ocukroviť a nechať pol druhej hodiny variť.


    


    Zelená fazuľa


    Vezmi kilo zelenej fazule v luskoch, hľaď, aby bola čerstvá a mladá; lusky sa najprv očistia a síce: na každom konci stupka odreže sa, vlákna na krajoch luskov sa svlečú, potom pekne čisto musí sa umyť, na slížiky alebo kocky pokrájať, v slanej vode uvariť, vodu sliať a riedku zápražku spraviť. Nezabudni do zápražky dať trochu cibuľky a pozoruj aby neprihorela. Keď je zásmažka s cibuľkou žltá, podleje sa a nechá sa povrieť. Potom sa prepasíruje a keď je zásmažka prepasírovaná, dá sa do nej uvarená fazuľa, naleje sa do nej trochu octu a jestli je málo slaná musí sa trochu prisoliť, trochu okoreniť alebo opaprikovať. Hoď do nej jednu kocku cukru, ale najprv omoč ho do vody. Vezme sa 1 litra dobrej hustej smotany, dá sa do nej kávová lyžička múky, roztrepe sa, vyleje do fazuľe a nechá sa povrieť. K tomu hodia sa dobre faširované mäsové pogáčky (karbonátky) lebo bravčové rízky (šnicle).


    


    Zelený hrach


    Veľmi dobrý je drobný cukrový hrach. Keď sa hrach z luskov vylúpe, umyje sa. Vezme sa kus masla lebo masti, na drobno sekaná cibuľka, len trochu v masti lebo v masle zažlknutá. Hrach vsype sa do toho, na drobno useká sa zelený petržel, osolí sa, okorení, hodí sa hodný kúsok cukru, trochu sa podleje a nechá sa to dusiť, pri čom sa často podlieva. Keď je hrach mäkký, spraví sa zásmažka, ale nie veľmi hustá. Tá sa potom vleje do hrachu a nechá sa ešte trochu povariť. Sušený zelený hrach musí sa pred tým dňom namočiť, aby napuchnul. K tomu dobré sú teľacie vysmážané rízky (šnicle).


    


    Hlávkový šalát na prívaru (Zuspeis)


    Šalátové hlávky očistia sa, totiž špinavé a ožlknuté listy odrežú sa, potom treba ho na štvrtky pokrájať, dobre vyumývať, aby tam piesok lebo hmyz nezostal. Keď je čistý obarí sa vrelou vodou, prikryje sa a nechá trochu stáť, potom sa vytlačí z vody. Teraz spraví sa riedka zápražka, podleje a nechá sa povrieť. Vezmi pol litra smotanky, do nej zatrep za dve lyžice jemnej múky, vlej to do zápražky, osoľ, daj dnu dva kúsky cukru, vlož do nej šalát a nechaj trochu povrieť. Na ten spôsob sa robí omáčka i k podlhovastému šalátu (Kochsalat) len že ten keď sa umyje, poseká sa nadrobno, v slanej vode sa trochu prevarí a tak sa potom dá do omáčky.


    


    Špargľa


    Špargľové korienky očistia, ošúpu sa potom vodou, opláchnu, do viazaničky ľahko sviažu, položia do väčšieho kastrola, aby sa hlávky s korienkov neodrazily. Keď je špargľa v dobre slanej vode na mäkko uvarená, k čomu asi pol hodiny potrebuje, rozviaže sa a dá na misu. Prichystané žemľové odrobinky (Bröseln) maslom nabehnuté, vezmi a posyp nimi špargľu.


    


    Karfiol


    Jedna lebo dve ruže pekného karfiolu poprekrajujú a umyjú sa, uvaria v slanej vode a pripravia jako špargľa.


    


    Karfiol v maslovej omáčke


    Očisti karfiol, rozkrájaj ho tak, aby ruže zostaly čo možná veľké, uvar ho v slanej vode na mäkko, vylož ho na misu a uprav aby sa to ruže podobalo, posyp odrobinkami, polej rozpáleným maslom, alebo vlej na to maslovú omáčku, ktorá sa takto pripravuje: Utri kus masla, daj doňho dve alebo tri lyžice bielej múky, rozmiešaj, vlej na to dobrú mäsovú polievku a nechaj pri prudkom ohni uvariť, musíš to ale ustavične miešať. Omáčka musí byť ale docela biela, keď ju vrelú naleješ na karfiol, nes ju hneď na stôl.


    


    Prívara z mrkvy


    Mrkva oškriabe a umyje sa, na tenké slížiky pokrája, s maslom, cukrom, soľou, petrželom a s trochou polievky uparí a keď je mäkká, spraví sa zásmažka, podleje sa vodou a vleje do mrkvy a nechá sa trochu povrieť.


    


    Zemiaková (krumplová) prívara


    Krumple uvaria sa so šupou, nesmia sa ale nechať rozvariť, zatiaľ čo sa krumple varia spraví sa omáčka, a síce, spraví sa žltá zásmažka a dá sa do nej pár kúskov cibuľky. Keď je táto žltá, podleje sa zásmažka vodou, nechá sa povariť, potom sa prepasíruje, posolí, dá sa do nej majeránok, bobkový list, trochu papriky, vezme sa 1 litra smotánky, ktorá sa s lyžicou múky pomieša a vleje do omáčky, ktorá sa dá zovrieť. Potom sa krumple olúpu, na okržielka pokrájajú a dajú do omáčky. Kto ju chce mať kyslú, musí vziať trochu octu, dá doňho kúsok cukru a vleje do omáčky.


    


    Dyňová prívara. (Tekvica, Kürbis)


    Vezmi podlhovastú mladú zelenú, takzvanú špargľovu dyňu (tekvicu), ošúp ju, rozkroj, zrnká a mäkké mäso z nej vyber, dyňu na tenké slížiky pokrájaj na dyňových nožoch, posoľ a poprskaj dobre octom, pomiešaj a nechaj pol hodiny stáť. Zatiaľ sprav žltú zásmažku, podlej ju s vodou, nechaj ju dobre povariť, dyňu dobre vytlačiť a do omáčky pomiešať. Vlej do nej trochu octu, dobre nechaj povariť, tak až je dyňa priezračná a daj pozor, aby sa nerozvarila, aby totiž slížky celé zostaly, potom vezmi 1 litra smotánky, pomiešaj do nej lyžičku múky, vlej do dyne a nechaj to trochu povrieť.

